题四御史诗
吴复兴 (Yuan)
煌煌明光宫，螭头惟御史。谏诤乃其职，安用论生死。二人同心可断金，何况四人同一心。封章政有回天力，岂料白日愁云阴。雷霆震击无不裂，岂料分为生死别。极知臣罪固当诛，岂料恩波为昭雪。吁嗟往事无复云，但逢芹曝思献君。休言折翼不再举，到底姜桂弥芳辛。死者已为逢与比，不作曹蜍泉下鬼。生者常笑仗下立，谁能孤负南床食。